CELEX: 62008TN0197
Language: et
Date: 2008-05-23 00:00:00
Title: Kohtuasi T-197/08: 23. mail 2008 esitatud hagi — Polson jt versus komisjon

15.8.2008   
            
            
               ET
            
            
               Euroopa Liidu Teataja
            
            
               C 209/55
            
         23. mail 2008 esitatud hagi — Polson jt versus komisjon
   (Kohtuasi T-197/08)
   (2008/C 209/100)
   Kohtumenetluse keel: inglise
   Pooled
   
      Hagejad: Magnus Polson (Lerwick, Ühendkuningriik), Garry Sandison (Lerwick, Ühendkuningriik), Andrew Anderson (Whalsay, Ühendkuningriik), Ian Johnston (Lerwick, Ühendkuningriik) (esindajad: solicitor R. Murray ja R. Thompson, QC)
   
      Kostja: Euroopa Ühenduste Komisjon
   Hagejate nõuded
   
               —
            
            
               Tühistada komisjoni 13. novembri 2007. aasta otsuse „Riigiabi C 39/06 (ex NN 94/05)”, mis käsitleb Ühendkuningriigi rakendatud kava esmakordsete aktsionäride toetamiseks, artikli 1 lõige 2 ning artiklid 3, 4 ja 5;
            
         
               —
            
            
               mõista kohtukulud välja komisjonilt.
            
         Väited ja peamised argumendid
   Käesolevas asjas paluvad hagejad osaliselt tühistada komisjoni 13. novembri 2007. aasta otsuse „Riigiabi C 39/06 (ex NN 94/05)”, mis käsitleb Ühendkuningriigi rakendatud kava esmakordsete aktsionäride toetamiseks (1). Vaidlustatud otsuses leidis komisjon, et riigiabi on ühisturuga kokkusobimatu kasutatud kalalaeva aktsiate esmakordseks omandamiseks antud abi osas ja kohustas Ühendkuningriiki nõudma antud abi tagasi. Hagejad on tagasinõutava abi saajad.
   Hagejad taotlevad vaidlustatud otsuse tühistamist järgmistel põhjustel:
   
               —
            
            
               komisjon rikkus õigusnormi, kui ta leidis, et kogu kasutatud kalalaeva aktsiate esmakordseks omandamiseks antud abi on ühisturuga kokkusobimatu ja tuleb tagastada; hagejad väidavad, et antud abi kuulub komisjoni määruse 875/2007 (2) kohaldamisalasse, mistõttu tuleks seda pidada ühisturuga kokkusobivaks vähese tähtsusega abiks; hagejad väidavad, et vaidlustatud otsuse artikli 1 lõige 2 ning artiklid 3, 4 ja 5 laienevad õigusvastaselt abisaajatele, kes täitsid asjassepuutuvaid ühenduse suuniseid;
            
         
               —
            
            
               komisjon rikkus õigusnormi, kui ta leidis, et selle abi tagastamine oleks kooskõlas nõukogu määruse (EÜ) nr 659/1999 (3) artikli 14 lõikega 1 ja üldiste õiguskindluse, õiguspärase ootuse kaitse ja võrdse kohtlemise põhimõtetega.
            
         
      (1)  ELT L 55, lk 27.
   
      (2)  Komisjoni 24. juuli 2007. aasta määrus (EÜ) nr 875/2007, milles käsitletakse EÜ asutamislepingu artiklite 87 ja 88 kohaldamist vähese tähtsusega abi suhtes kalandussektoris ja millega muudetakse määrust (EÜ) nr 1860/2004 (ELT L 193, lk 6).
   
      (3)  Nõukogu 22. märtsi 1999. aasta määrus (EÜ) nr 659/1999, millega kehtestatakse üksikasjalikud eeskirjad EÜ asutamislepingu artikli 93 kohaldamiseks (EÜT 1999, L 83, lk 1; ELT eriväljaanne 08/01, lk 339).